Document ID: /roh_data/filtered/fineweb-2-filterrobots_roh.jsonl.gz/19604

Las midadas en la citad da Glion n'èn betg anc prontas
En la citad sezza èn las midadas giavischadas ussa en l’emprima fasa, vul dir ellas èn publitgadas en il Fegl uffizial da la Surselva. La pli marcanta midada che duess vegnir è il quartier da Sontga Clau da la vart sanestra dal Rain. Quel duai vegnir serrà per il traffic grev. Sco quai che Aurelio Casanova, il president da vischnanca da Glion, ha ditg ad RTR haja il sviament da procurar per pli pauc traffic en ils quartiers ed uschia duess quai vegnir introducì.
Da nov precedenza da dretg
La cruschada Arcada, che maina en quest quartier da Sontga Clau, vegn puspè a daventar ina cruschada nua che la precedenza da dretg vala. La pli marcanta midada en la citad, che tutga era tar il sviament da Glion, è la cruschada tranter il hotel Raetia e la stizun d’uras Caveng. La survegnan quels che charreschan da la via Giessli en direcziun Castrisch la precedenza. Quai munta ch’ils automobilists che vegnan sur la punt per vegnir en il center n'han betg pli la precedenza. Questas midadas vegnan dentant introducidas pass per pass. Sch’i avess da dar protestas encunter questas mesiras pudess tut anc sa retardar.
Rundellas vegnan anc decoradas
Il sviament sco tal è finì, anc betg finidas èn las duas rundellas. Vul dir la decoraziun da las rundellas. Quai succeda pir en ina segunda fasa. Per la rundella da la vart da la Lumnezia èsi gia definì, che la guglia da crap ch’è ussa dasper via principala da l'autra vart dal Rain vegn spustada en questa rundella. La rundella principala da vart sanestra dal Rain pudess anc cuzzar in zic perquai che la vischnanca n’ha anc betg decidì exact la procedura. L'avertura dal sviament da Glion è in act festiv ch’entschaiva mesemna, ils 10 d'avust da las 10:00 uras. A las 12 vegn ella surdada al traffic.